***ЎзКУФК Раёсатининг***

 ***2019 йил «\_\_\_\_»\_\_\_\_\_\_\_\_\_\_\_\_\_даги***

 ***- сон қарорига 1-илова***

**Ўзбекистон касаба уюшмалари Федерацияси тизимидаги касаба уюшмалари ташкилотларида ҳисобот-сайловларни ўтказиш тўғрисида**

**Н И З О М**

1. **УМУМИЙ ҚОИДАЛАР**

1.1. Мазкур Низом Ўзбекистон касаба уюшмалари Федерацияси **(кейинги ўринларда Федерация деб аталади)** тизимидаги касаба уюшмалари ташкилотларида ҳисобот-сайловларни ўтказиш тартибини белгилайди ва барча даражадаги касаба уюшмалари органлари (касаба уюшмаси гуруҳи, цех касаба уюшмаси қўмитаси, бошланғич ташкилот касаба уюшмаси қўмитаси, касаба уюшмаси ташкилотчиси, бирлашган қўмита, ҳудудий бирлашган қўмита, туман, шаҳар, Республика кенгашлари, касаба уюшмалари ташкилотлари ҳудудий бирлашмаси, Федерация Кенгаши) учун мажбурий ҳисобланади.

1.2. Ҳисобот-сайлов йиғилишлари, конференциялари, қурултойлари Федерация Уставига, шунингдек Федерацияга аъзо касаба уюшмаларининг Уставларига мувофиқ тегишли касаба уюшмалари органлари томонидан чақирилади.

Касаба уюшмалари ташкилотларининг тафтиш комиссиялари тегишли касаба уюшмалари органлари (қўмита, кенгаш, бирлашган қўмита) билан бир вақтда сайланадилар ҳамда тегишлича умумий йиғилишлар, конференциялар, қурултойларга ҳисобот берадилар.

1.3. Федерация тизимида ҳисобот-сайловлар қуйидаги тартибда ўтказилади: аввал қуйи касаба уюшмаси ташкилотларида, сўнгра юқори касаба уюшмаси ташкилотларида.

1.4. Ҳисобот-сайлов йиғилишлари, конференциялари, қурултойлари ўтказилиши ҳақида қуйидаги муддатларда эълон қилинади (навбатдан ташқари ўтказиладиган йиғилиш, конференция, қурултойлар бундан мустасно):

- касаба уюшмаси гуруҳлари, цех касаба уюшмаси ташкилотларида – ўтказилишидан камида 5 кун аввал;

- бошланғич, бирлашган касаба уюшмаси ташкилотларида - ўтказилишидан камида 10 кун аввал;

- касаба уюшмалари туман, шаҳар, вилоят (Қорақалпоғистон Республикаси, Тошкент шаҳар) ташкилотларида (кейинги ўринларда “ҳудудий ташкилотлар” деб аталади) - ўтказилишидан камида бир ой аввал;

- тармоқ касаба уюшмалари Қурултойлари, Қорақалпоғистон, вилоятлар, Тошкент шаҳар касаба уюшмалари ташкилотлари бирлашмалари (кейинги ўринларда «ҳудудий бирлашмалар») конференциялари тўғрисида - ўтказилишидан камида икки ой аввал;

- Федерация Қурултойи тўғрисида – ўтказилишидан камида уч ой аввал.

1.5. Бошланғич касаба уюшмаси ташкилотларида касаба уюшмаси гуруҳи ташкилотчилари, цех қўмиталари, касаба уюшмаси ташкилотчилари, касаба уюшмаси қўмиталарининг ҳисобот - сайловлари касаба уюшмаси ташкилотининг умумий йиғилишида ўтказилади. Умумий йиғилиш ўтказишнинг имконияти бўлмаган бошланғич, цех касаба уюшмаси ташкилотларида конференциялар ўтказилиши мумкин.

Конференцияга вакиллик меъёри ҳамда делегатлар сайлаш тартиби мазкур конференцияни чақирган касаба уюшмаси органи томонидан белгиланади.

1.6. Сменали иш тартиби ўрнатилган корхона, ташкилот, муассасада ҳисобот - сайловларни ўтказиш тартиби тегишли бошланғич ташкилотнинг касаба уюшмаси қўмитаси томонидан белгиланади.

1.7. Касаба уюшмалари туман, шаҳар кенгашлари, шунингдек бирлашган қўмиталар ва тафтиш комиссиялари тегишинча - туман, шаҳар, бирлашган касаба уюшмаси ташкилотларининг конференцияларида ҳисобот берадилар ва сайланадилар.

Ҳудудий бирлашмалар кенгашлари ҳамда тафтиш комиссиялари бирлашмаларнинг конференцияларида ҳисобот берадилар ва сайланадилар.

Касаба уюшмалари Республика кенгашлари, Федерация Кенгаши, касаба уюшмаларининг тафтиш комиссиялари ҳамда Федерация назорат-тафтиш комиссияси тегишли қурултойларда ҳисобот берадилар ва сайланадилар.

1.8. Туман, шаҳар, бирлашган касаба уюшмалари ташкилотлари, ҳудудий бирлашмалар конференцияларига, шунингдек тармоқ касаба уюшмалари ҳамда Федерация қурултойларига делегатлар меъёри ва уларни сайлаш тартиби мазкур конференция ёки қурултойни чақирган тегишли касаба уюшмаси органитомонидан белгиланади.

***Изоҳ:*** *Белгиланган меъёрларга мувофиқ конференцияга, қурултойга делегатлар сайлангандан сўнг, конференция, қурултойни чақираётган касаба уюшмаси органининг раёсати (бошланғич ташкилот касаба уюшмаси қўмитаси) тақдим этилган хужжатлар асосида сайланган делегатларнинг ваколатларини кўриб чиқади ҳамда тасдиқлайди ва раёсат номидан делегатларга гувоҳномалар (ваколатномалар) топширилади.*

*Бевосита конференциялар, қурултойларда ваколат комиссиялари сайланмайди ва вақтинчалик гувоҳномалар берилмайди.*

1.9. Ҳисобот-сайлов йиғилиши, конференцияси, қурултойнинг кун тартибига тегишлича қуйидаги масалалар киритилади:

касаба уюшмаси гуруҳи ташкилотчиси, касаба уюшмаси ташкилотчиси, цех касаба уюшмаси қўмитаси, бошланғич ташкилот касаба уюшмаси қўмитаси, бирлашган касаба уюшмаси қўмитаси, касаба уюшмаси кенгашининг ҳисобот давридаги фаолияти тўғрисида ҳисобот;

касаба уюшмаси ташкилоти тафтиш комиссиясининг (улар мавжуд бўлган ташкилотларда) ҳисобот давридаги фаолияти тўғрисида ҳисобот;

касаба уюшмаси гуруҳи ташкилотчиси, касаба уюшмаси ташкилотчиси, цех касаба уюшмаси қўмитаси, бошланғич ташкилот касаба уюшмаси қўмитаси, бирлашган касаба уюшмаси қўмитаси, касаба уюшмаси кенгаши аъзоларини сайлаш тўғрисида;

тафтиш комиссияси аъзоларини сайлаш тўғрисида (ўз ҳисоб рақамига (мустақил касаба уюшмаси бюджетига) эга бўлган ташкилотларда);

юқори касаба уюшмаси ташкилоти конференцияси, қурултойига делегатлар сайлаш тўғрисида.

* 1. Агар тегишли Уставларда бундай қоида кўзда тутилган бўлса, конференциялар, қурултойлар кун тартибига касаба уюшмаси қўмитаси (бирлашган қўмита, кенгаш), тафтиш (назорат-тафтиш) комиссияси раисини сайлаш масаласи ҳам киритилади.
	2. Аввалги ҳисобот-сайлов кампаниясидан сўнг ташкил этилган бошланғич, туман, шаҳар, бирлашган ташкилотларида ўтган даврдаги фаолият юзасидан ҳисобот берилади ва юқори касаба уюшмалари ташкилотларининг конференциялари, қурултойларига делегатлар сайланади.

Мазкур қоида фақат 2020 йилда ўтказиладиган ҳисобот-сайловларга нисбатан қўлланилади.

1.12**.**Тизимида масъул ташкилотчилар жорий этилган касаба уюшмаларининг вилоят ташкилотлари конференцияларида фақат юқори касаба уюшмаси ташкилотларининг конференциялари, Қурултойларига делегатлар ҳамда раҳбар органлари таркибига вакиллар сайланади (агар тегишли юқори касаба уюшмаси органининг қарори билан бундай тартиб белгиланган бўлса).

**II. ҲИСОБОТ БЕРИШ ВА ҲИСОБОТ БЎЙИЧА ҚАРОРЛАР ҚАБУЛ ҚИЛИШ ТАРТИБИ**

2.1. Ҳисобот-сайлов йиғилиши, конференцияси, қурултойини ўтказишдан аввал ҳар бир касаба уюшмаси органи томонидан ҳисобот даврида амалга оширилган ишлар ҳақида ҳисобот маърузаси тайёрланади.

Ҳисобот маърузасида ҳисобот даврида касаба уюшмалари фаолиятининг барча йўналишлари бўйича тегишли касаба уюшмаси органи томонидан амалга оширилган ишлар батафсил ёритилади, шунингдек келгусида касаба уюшмаси ташкилоти олдида турган вазифалар ҳам акс эттирилади.

2.2. Цех қўмиталари, бошланғич ташкилотлар касаба уюшмалари қўмиталари, бирлашган касаба уюшмалари қўмиталари, касаба уюшмалари кенгашларининг ҳисобот маърузалари даставвал ушбу касаба уюшмалари органларининг мажлисларида (пленумларида), тафтиш комиссияларининг ҳисобот маърузалари эса-уларнинг мажлисларида муҳокама этилади ҳамда маъруза ва маърузачи тасдиқланади.

2.3. Касаба уюшмаси аъзолари сони 15 кишигача бўлган бошланғич ташкилотларда ҳисобот маърузаси ҳисобот-сайлов йиғилишидан аввал ташкилот фаоллари иштирокида муҳокама қилиб олиниши мумкин, лекин тасдиқланмайди.

2.4. Ҳисобот-сайлов конференциясини, қурултойини олиб бориш учун очиқ овоз бериш йўли билан ишчи раёсат ва бошқа ишчи органлар (котибият, саноқ комиссияси), касаба уюшмаси ташкилотининг умумий йиғилишини олиб бориш учун эса ишчи раёсат ёки раис ва котиб сайланади. Ишчи раёсат таркибига юқори касаба уюшмаси ва бошқа органларнинг вакиллари сайланиши мумкин.

2.5. Тегишли касаба уюшмаси органи ва тафтиш комиссиясининг ҳисобот маърузасини эшитгандан ва муҳокама қилгандан сўнг умумий йиғилиш, конференция, қурултой касаба уюшмаси органининг ҳисбот давридаги фаолиятига баҳо беради (қониқарли ёки қониқарсиз), тафтиш комиссиясининг маърузаси эса тасдиқ учун киритилади.

2.6. Ҳисобот маърузалари юзасидан йиғилиш, конференция, қурултой қарори қабул қилинади.

**III. КАСАБА УЮШМАЛАРИ ОРГАНЛАРИНИ ШАКЛЛАНТИРИШ, УЛАРНИНГ ТАРКИБИГА НОМЗОДЛАРНИ КЎРСАТИШ ВА МУҲОКАМА ЭТИШ ТАРТИБИ**

3.1. Касаба уюшмалари органлари:

- бевосита ҳисобот-сайлов йиғилиши, конференцияси, қурултойида сайлаш;

- ҳисобот-сайлов йиғилиши, конференцияси, қурултойни чақираётган касаба уюшмаси органи томонидан белгиланган меъёрга мувофиқ унинг таркибига аъзо ёки қуйи касаба уюшмаси ташкилотларининг йиғилишлари, конференциялари, қурултойларида тўғридан-тўғри вакил йўллаш усули билан шакллантирилиши мумкин.

Касаба уюшмалари органлари таркибига иш берувчилар, шунингдек давлат органларининг мансабдор шахслари киритилиши мумкин эмас.

**3.2. Касаба уюшмалари органларини бевосита ҳисобот-сайлов йиғилиши, конференцияси, қурултойида сайлаш.**

3.2.1. Йиғилиш, конференция, қурултой тегишли касаба уюшмаси органи ҳамда тафтиш комиссиясининг ҳисобот маърузаларини эшитиб, муҳокама этгандан ва улар юзасидан қарор қабул қилгандан сўнг, касаба уюшмаси органлари сайлови ўтказилади.

3.2.2. Сайлов ўтказишдан аввал касаба уюшмаси ташкилотининг умумий йиғилиши, конференцияси, қурултойи сайланадиган касаба уюшмаси органининг сон жиҳатдан таркибини аниқлаб олади.

3.2.3. Касаба уюшмаси органи, тафтиш комиссиясининг янги таркибига аввалдан номзодларни белгилаб олиш учун ҳисобот-сайлов йиғилишлари, конференциялари, қурултойларида делегациялар вакилларининг мажлислари ўтказилиши мумкин.

Делегациялар вакиллари мажлиси номидан касаба уюшмаси органининг янги таркибига номзодлар тўғрисида таклиф киритилиши, йиғилиш қатнашчилари, делегатларнинг бевосита йиғилиш, конференция, қурултойда бошқа номзодлар кўрсатиш ҳуқуқларини чегараламайди.

3.2.4. Касаба уюшмаси органи таркибига йиғилишда иштирок этмаётган, конференция, қурултой делегати бўлмаган касаба уюшмаси аъзоларининг номзодлари ҳам кўрсатилиши мумкин.

Йиғилиш қатнашчиси, конференция, қурултой делегати бўлган ҳар бир касаба уюшмаси аъзоси касаба уюшмаси органи таркибига ўз номзодини таклиф этишга ҳақли.

3.2.5. Овоз бериш учун рўйхатга киритиш рад этилган ҳар бир номзодни овоз бериш учун рўйхатга киритиш ёки киритмаслик тўғрисидаги масала алоҳида ҳал этилади. Овоз бериш учун рўйхатга киритиш рад этилмаган номзодлар овозга қўйилмайди ва сайловлар ўтказиш учун рўйхатга киритилади.

3.2.6. Номзодлар кўрсатишни тўхтатиш тўғрисидаги таклифлар йиғилиш, конференция, қурултой томонидан кўриб чиқилади.

**3.3. Касаба уюшмалари органларини бевосита ҳисобот-сайлов йиғилиши, конференцияси, қурултойида сайлашда овоз бериш тартиби.**

3.3.1. Касаба уюшмалари органлари, тафтиш комиссиялари аъзоларини ва юқори ташкилотлар конференциялари, қурултойларига делегатларни сайлашда овоз бериш шакли (очиқ ёки яширин) тўғрисидаги қарор йиғилиш, конференция, қурултой томонидан қабул қилинади.

3.3.2. Тегишли касаба уюшмалари органлари сайлови бўйича овоз беришда фақат ушбу касаба уюшма ташкилотининг касаба уюшмаси аъзолари, конференция, қурултой делегатлари иштирок этадилар.

***Яширин овоз бериш тартиби***

3.3.3. Яширин овоз беришни ўтказиш ва унинг натижаларини ҳисоблаш учун йиғилиш, конференция, қурултой очиқ овоз бериш йўли билан саноқ комиссиясини сайлайди.

Саноқ комиссияси аъзолари сонини йиғилиш, конференция, қурултой белгилайди. Саноқ комиссияси раис ва котибни сайлайди ҳамда бу ҳақда баённома тузилади.

3.3.4. Яширин овоз бериш қуйидаги тартибда ўтказилади:

овоз беришдан олдин саноқ комиссияси яширин овоз бериш учун мазкур Низомнинг 3.2.2.–3.2.6.-бандларида кўрсатилган тартибда таклиф этилган номзодлар алфавит тартибида жойлаштирилган бюллетен (рўйхат) ларни тайёрлайди;

сайлов қутилари муҳрланади ва улар яширин овоз беришга барча шароит яратилган ҳолда ўрнатилади;

сайловни ўтказиш учун кабиналар, бунинг имкони бўлмаган тақдирда эса алоҳида хона тайёрланади;

саноқ комиссиясининг раиси баённомани ўқиб эшиттиради ва у маълумот учун қабул қилинади, сўнгра йиғилиш қатнашчиларига, конференция, қурултой делегатларига яширин овоз бериш тартибини тушунтиради;

саноқ комиссияси йиғилиш қатнашчиларининг, конференция, қурултой делегатларининг ҳар бирига сайланаётган касаба уюшма органи, тафтиш комиссияси таркибига киритиш мўлжалланаётган номзодлар, конференция, қурултой делегатлигига номзодлар киритилган бюллетен (рўйхат) дан бир нусхадан беради. Бюллетенлар берилаётган вақтда йиғилиш қатнашчилари, конференция, қурултой делегатлари рўйхатига мазкур касаба уюшма аъзоси бюллетень олганлиги тўғрисида белги қўйилади;

сайлов бюллетени делегат томонидан яширин овоз бериш кабинаси ёки хонасида тўлдирилади. Сайлов бюллетенини тўлдириш вақтида овоз берувчидан бошқа шахсларнинг ҳозир бўлиши тақиқланади.

сайловда йиғилиш қатнашчиси, делегат ўзи ёқлаб овоз бераётган номзоднинг фамилияси рўпарасида, ўнг томонда жойлашган бўш квадратга белги-крестик қўяди.

3.3.5. Агар овоз бериш натижасига кўра касаба уюшма органи таркибига аввалдан белгилангандан оз аъзолар сайлангудек бўлса, йиғилиш, конференция, қурултой очиқ овоз бериш йўли билан касаба уюшма органининг сон жиҳатдан таркибини янги миқдорда - овоз бериш натижаларига мувофиқ тасдиқлаш тўғрисида қарор қабул қилиши мумкин. Йиғилиш қатнашчилари, конференция, қурултой делегатларининг кўпчилиги касаба уюшма органининг аввалдан белгиланган сон жиҳатдан таркибини қолдиришга овоз берса, кўрсатилган номзодларни қайтадан муҳокама қилиш ва қайта овоз беришни ўтказиш лозим.

Бундай ҳолда энг кўп овоз олганлар қолади, камлари сайланмаган ҳисобланади .

Овоз бериш натижаларига кўра уларнинг сони вакиллик нормаси бўйича сайланиши керак бўлганидан оз чиқса, янги номзодларни кўрсатиш ва улар бўйича ва қайта овоз бериш ўтказилади.

3.3.6. Овоз бериш тугаллангандан сўнг саноқ комиссияси сайлов қутиларини очиб ҳар бир рўйхат бўйича овоз бериш натижаларини санайди ва ҳар бир номзод бўйича «ёқлаб» ҳамда «қарши» берилган овозлар, “бетараф” қолганлар акс эттирилган баённомани тузади. Баённомани саноқ комиссиясининг барча аъзолари имзолайдилар. Ушбу тартибда ҳар бир орган таркибига (лавозимга) сайловлар натижаси бўйича алоҳида баённома тузилади.

3.3.7. Саноқ комиссияси йиғилиш, конференция, қурултойга овоз бериш натижалари тўғрисида ҳар бир номзод бўйича “ёқлаб” ҳамда “қарши” овоз берганлар, “бетараф” қолганлар сони ҳақида алоҳида-алоҳида ахборот беради. Сайлов натижалари йиғилиш, конференция, қурултой томонидан тасдиқланади.

3.3.8. Белгиланмаган шаклдаги бюллетенлар, касаба уюшмалари органлари раҳбарларини сайлашда эса - иккита ёки ундан ортиқ номзодлар қолдирилган бюллетен (рўйхат) лар ҳақиқий эмас деб ҳисобланади.

3.3.9. Ёпиқ (яширин) овоз беришга тааллуқли барча ҳужжатлар қатъий ҳисобот ҳужжатлари сифатида кейинги ҳисобот-сайловгача тегишли касаба уюшмаси органида сақланади, кейин далолатнома бўйича йўқ қилинади.

***Очиқ овоз бериш тартиби***

3.3.10. Касаба уюшмалари органлари аъзолари, конференция, қурултойга делегатлар очиқ овоз бериш йўли билан сайланаётганда, овоз бериш мазкур Низомнинг 3.2.2.–3.2.6.-бандларида кўрсатилган тартибда таклиф этилган номзодлар рўйхатида қолдирилган ҳар бир номзод бўйича ўтказилади.

3.3.11. Йиғилиш қатнашчилари, конференция, қурултой делегатлари кўрсатилган номзодларни номма-ном муҳокама этадилар. У ёки бу номзодни муҳокама этишни тўхтатиш юзасидан тушган таклифларни йиғилиш, конференция, қурултой кўриб чиқади.

3.3.12. Йиғилиш, конференция, қурултой қарорига мувофиқ овозларни санаш сайланган саноқ комиссияси ёки йиғилиш, конференция, қурултой ишчи раёсати (раиси) томонидан амалга оширилиши мумкин. Ҳар бир номзод бўйича «ёқлаб» ёки «қарши» берилган барча овозлар саналади. Ҳар бир номзод муҳокама этилгандан сўнг, биронта номзод бўйича “қарши” фикр билдирилмаган ҳолларда, йиғилиш, конференция, қурултой мазкур касаба уюшма органига сайловни рўйхат бўйича ўтказиш тўғрисида қарор қабул қилиши мумкин.

3.3.13. Кам сонли касаба уюшмаси ташкилотларида ва касаба уюшмаси гуруҳларида йиғилиш овоз бериш натижаларини санашни раислик қилувчига ёки мазкур ташкилотнинг касаба уюшма аъзоларидан бирига топшириши мумкин.

3.3.14. Овоз бериш натижалари тўғрисида йиғилиш, конференция, қурултойга ҳисобот берилади ва улар йиғилиш, конференция, қурултой баённомасига киритилади.

3.3.15. Йиғилиш, конференция, қурултойда иштирок этган касаба уюшма аъзоларининг, делегатларнинг ярмидан кўпи ёқлаб овоз берган номзодлар сайланган ҳисобланади.

3.3.16. Касаба уюшмаси қўмитаси (бирлашган касаба уюшмаси қўмитаси), касаба уюшмаси кенгаши, тафтиш комиссиясига, шунингдек конференция, қурултойга делегат этиб сайланганлар таркиби йиғилиш, конференция, қурултой баённомасига киритилади.

***Касаба уюшмалари органлари раислари, раис ўринбосарларини сайлаш тартиби***

3.3.17. Цех, бошланғич, бирлашган касаба уюшмаси қўмиталари, касаба уюшмаси кенгашлари, шунингдек тафтиш комиссиялари раислари умумий йиғилиш, конференция, қурултойларда, уларнинг ўринбосарлари - тегишли қўмиталар мажлисларида, касаба уюшмаси органлари мажлисларида (пленумларида), комиссиялар мажлисларида сайланадилар.

Ҳисобот-сайлов йиғилишлари, конференциялари, қурултойлари оралиғида цех, бошланғич, бирлашган касаба уюшмаси қўмиталари, касаба уюшмаси кенгашлари, шунингдек тафтиш комиссиялари раислари, уларнинг ўринбосарларини сайлаш тартиби тегишли уставлар билан белгиланади.

Йиғилиш, конференция, қурултой раис ўринбосарини бевосита йиғилиш, конференция, қурултойда сайлаш ҳақида қарор қабул қилиши мумкин. Овоз бериш сайловлар масаласини кўриб чиқиш бошланишидан аввал тасдиқланган шаклда (очиқ ёки яширин) ўтказилади.

3.3.18. Йиғилиш қатнашчилари, конференция, қурултой делегатлари раис ва унинг ўринбосарлари лавозимига номзодларни алоҳида-алоҳида кўрсатадилар, муҳокама қиладилар ва уларга овоз берадилар.

Йиғилиш, конференция, қурултойнинг саноқ комиссияси ёки ишчи раёсати (раиси), белгиланган тартибда касаба уюшмаси органи раиси, раис ўринбосари, тафтиш комиссияси раисини сайлаш бўйича овоз бериш натижаларини алоҳида-алоҳида ҳисоблаб чиқади.

Агар уставларда бундай қоида кўзда тутилган бўлса, қўмита (кенгаш) раиси, раис ўринбосари этиб сайланган номзод лавозими бўйича тегишли касаба уюшмаси қўмитаси (кенгаши) ва унинг раёсати аъзоси ҳисобланади.

3.3.19. Ҳар бир лавозимга сайлов, қоида тариқасида, муқобиллик (бир нечта номзодлар кўрсатиш) асосида ўтказилади.

3.3.20. Сайлов ўтказиш тартиби ва ҳар бир лавозимга номзодлар сони тўғрисидаги қарорни йиғилиш, конференция, қурултой, касаба уюшмаси қўмитаси, касаба уюшмаси органларининг мажлислари (пленумлари), тафтиш комиссиялари қабул қиладилар.

Яширин овоз бериш мазкур Низомнинг 3.3.4-3.3.7.- бандларида кўзда тутилган тартибда ўтказилади.

3.3.21. Касаба уюшмаси гуруҳи ташкилотчилари, касаба уюшмаси ташкилотчилари, цех қўмитаси раислари, касаба уюшмаси қўмитаси, кенгаши, тафтиш комиссияси раислари ва уларнинг ўринбосарларини яширин овоз бериш йўли билан сайлаш чоғида бюллетен (рўйхат)да кўрсатилган бир неча номзоддан биттаси қолдирилади. Йиғилишда иштирок этаётган касаба уюшмаси аъзолари, конференция, қурултой делегатлари, касаба уюшмаси органи, тафтиш комиссияси аъзоларининг ярмидан кўпи ёқлаб овоз берган номзод сайланган деб ҳисобланади.

3.3.22. Агар овоз бериш натижаларига кўра бирорта ҳам номзод овозларнинг ярмидан кўпини ололмаса, йиғилиш, конференция қурултой,, пленум қарорига мувофиқ ёки сайланган касаба уюшма органи таркибидан қайтадан номзодлар кўрсатилиб, мазкур низомда кўзда тутилган тартибда муҳокама қилинади ва улар юзасидан овоз бериш ўтказилади ёки бюллетен (рўйхат) да энг кўп овоз олган иккита номзод қолдирилиб, улар бўйича қайта овоз бериш ўтказилади.

**3.4. Касаба уюшмалари органларини белгиланган меъёрга мувофиқ қуйи ёки аъзо ташкилотлар йиғилишлари, конференциялари, қурултойларида сайлаш йўли билан шакллантириш.**

3.4.1. Йиғилиш, конференция, қурултойни чақираётган касаба уюшмаси органи тегишли сайлаб қўйиладиган органлар аъзоларини белгиланган норма бўйича, тўғридан-тўғри вакил йўллаш усули билан қуйи ёки аъзо ташкилотларнинг касаба уюшма йиғилишлари, конференциялари, қурултойларида сайлаш тўғрисида қарор қабул қилиши мумкин.

3.4.2. Касаба уюшмаси органи бундай усулда шакллантирилган ҳолларда умумий йиғилиш, конференция, қурултой қуйи ташкилотларнинг касаба уюшмаси органига ўз вакилини сайлаш тўғрисидаги қарорларини ва сайланган касаба уюшмаси органи аъзоларининг ваколатларини тасдиқлаб қўяди.

**IV. Ҳисобот-сайлов йиғилишлари, конференциялари, қурултойларнинг ваклатли бўлиши ва қарорлар қабул қилиш**

4.1. Касаба уюшмаси ташкилоти аъзоларининг ярмидан кўпи иштирок этган ҳисобот-сайлов йиғилиши, делегатларнинг камида учдан икки қисми иштирок этган касаба уюшмалари ташкилотлари конференциялари, қурултойлари ваколатли ҳисобланади.

4.2. Ҳисобот-сайлов йиғилиши, конференцияси, қурултойда иштирок этган қатнашчилар, делегатларнинг ярмидан кўпи ёқлаб овоз берган тақдирда қарор қабул қилинган ҳисобланади.

**V. ЯКУНИЙ ҚОИДАЛАР**

5.1. Сайловлар ўтказишнинг белгиланган тартиби бузилган тақдирда юқори касаба уюшмаси органи мазкур холатни кўриб чиқиши, зарур бўлганда сайлов натижаларини бекор қилиши ва янги сайловлар ўтказиш тўғрисида қарор қабул қилиши лозим.

5.2. Барча даражадаги касаба уюшмалари органларини сайлашда улар таркибини мунтазам янгилаб туриш ва раҳбар ўринга заҳирадаги кадрларни тавсия этиш тамойилига амал қилинади, номзодларни кенг муҳокама этилиши таъминланади.

5.3. Юқори касаба уюшмаси органи аъзоси ўзи ҳисобда турган касаба уюшмаси ташкилотининг ишончини йўқотса, ташкилот уни хоҳлаган вақтда касаба уюшмаси органи аъзолигидан чиқариш тўғрисидаги масалани қўйиши мумкин.